# **DECIZIA ETAPEI DE ÎNCADRARE**

## Nr. număr din 26.03.2015

Ca urmare a solicitării de emitere a acordului de mediu adresate de **STAR IMPULS SRL**, cu sediul în Str. Răzeșilor, Nr. 1, Baia, Judetul Suceava, cu punctul de lucru STAR IMPULS SRL, cu adresa Str. Ștefan cel Mare, Nr. 3A, Baia, Judetul Suceava, înregistrată la APM Suceava cu nr. 1772/03.03.2015, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin Legea nr.49/2011,

şi ca urmare a delegării de competenţă,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 26.03.2015, că proiectul **Amplasare stație mobilă de distribuție carburanți și construire platformă betonată, împrejmuire, racord apă – canal, anexe pentru spălătorie auto, vulcanizare, birouri,** propus a fi amplasat în comuna Baia, str. Ștefan cel Mare, nr.3A, județul Suceava, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, la pct.6, lit.c;

b) Deschierea proiectului:

Proiectul propus este situat pe un teren intravilan, în suprafaţă de 1858 mp în comuna Baia și cuprinde: stația de distribuție carburanți în suprafața de 27mp, clădire birouri în suprafață de 48mp, vulcanizare cu suprafața de 30mp, spălătorie auto cu suprafața de 72mp, 8 locuri de parcare și 1448mp platformă betonată.

Staţia mobilă de distribuţie carburanţi, produsă de către S.C ELECTROFAMAR S.R.L Braşov, este formată dintr-- un rezervor bicompartimentat, cilindric, orizontal, cu pereţi simpli, montat pe container, gură de descărcare prevăzută cu un stuţ pentru recuperarea vaporilor de compuși organici volatili; pompă biprodus FAMI Electronic SRL Braşov, echipată cu sistem de recuperare a vaporilor de compuși organici volatili şi conductă de retur vapori la rezervor; doi opritori de flăcări moderni.

Capacitatea staţiei mobile este de 15 mc (10 mc motorină şi 5 mc benzină).

Staţia este dotată cu o pompă de distribuţie cu 2 pistoale de alimentare.

Rezervorul de benzină este dotat cu instalaţie de recuperare a compuşilor organici volatili.

Staţia dispune de instalaţie de detectare automată a eventualelor scurgeri accidentale de produse petroliere.

Alimentarea cu apă este asigurată din rețeaua de alimentare a localității.

Apele uzate menajere colectate de la consumatorii din cladire vor fi preluate printr-o rețea exterioară de canalizare din ţeavă PVC în cămine şi apoi conduse direct la reţeaua de canalizare.

Apele uzate pluviale de pe platforma betonată a staţiei de distribuţie carburanţi, posibil a fi infestate cu hidrocarburi vor fi colectate într-o rigolă carosabilă acoperită, apoi vor fi dirijate printr-o ţeavă din PVC la un separator de nămol şi hidrocarburi cu dimensiunile de 1,5X1X2m, care se va vidanja periodic, apoi vor fi evacuate în șanțul de gardă.

Apele uzate provenite de la spalatoria auto se vor dirija către un bazin decantor cu separator de grăsimi şi de hidrocarburi cu dimensiunile de 3x1,5x2m şi apoi apa filtrată va fi dirijată în reţeaua de canalizare.

II. Motivele care au stat la baza luării deciziei etapei de încadrare în procedura de evaluare adecvată sunt următoarele: nu este cazul.

Condiţiile de realizare a proiectului:

a**)** investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice realizării proiectului, a legislaţiei de mediu în vigoare şi a avizelor menţionate în certificatul de urbanism emis de Primăria Comunei Stulpicani.

b) conform art. 22, alin 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitentă asupra acestor modificări;

c) se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;

d) se vor lua toate măsurile tehnice şi organizatorice pe toată perioada desfăşurării lucrărilor pentru a nu afecta factorii de mediu, sănătatea şi confortul populaţiei din zona respectivă;

e) întreţinerea şi reparaţia utilajelor şi mijloacelor de transport folosite la lucrări se va face în unităţi specializate; utilajele tehnologice şi mijloacele de transport vor respecta prevederile HG nr. 332/2007 privind stabilirea procedurilor pentru aprobarea de tip a motoarelor destinate a fi montate pe maşini mobile nerutiere şi a motoarelor destinate vehiculelor pentru transportul rutier de personae sau marfă şi stabilirea măsurilor de limitare a emisiilor gazoase şi de particule poluante provenite de la acestea, în scopul protecţiei atmosferei;

f) se vor amenaja locuri de stocare în condiţii de siguranţă pentru mediu şi sănătatea umană a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora în conformitate cu prevederile Legii nr. 211/2011. Deşeurile reciclabile, colectate pe categorii, conform prevederilor legale, se vor valorifica către firme specializate în colectare/reciclare. Deşeurile menajere se vor colecta şi preda la operatorii locali de salubritate autorizaţi;

g) nivelul de zgomot generat de desfăşurarea lucrărilor se va încadra în prevederile STAS 10009/1988 - acustica urbană;

h) la finalizarea lucrărilor se vor îndepărta resturile de materiale de construcţie şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială;

i) se vor obţine toate avizele prevăzute în certificatul de urbanism.

j) **La finalizarea investiţiei titularul are obligaţia de a solicita emiterea autorizaţiei de mediu.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**Ing. Vasile Oșean**

**ŞEF SERVICIU**

**AVIZE, ACORDURI, AUTORIZAȚII**

**Ing. Constantin Burciu**

**Întocmit,**

**Chim. Adina Hobjîlă**